|  |  |  |
| --- | --- | --- |
|  |  | *Virksomhedsforum for globale risici* |
|  |  | Erhvervslivet står over for  nye globale udfordringer |

Globale usikkerheder og geopolitiske forandringer stiller store krav til det danske erhvervsliv. Som en lille åben økonomi er det afgørende, at Danmark er rustet til fremtiden. Derfor nedsætter regeringen *Virksomhedsforum for globale risici* for at skabe tæt dialog og sparring med danske virksomheder.

**EN VERDEN I OPBRUD**

* Tempoet i globaliseringen er gået ned og den globale handelsintensitet (handel som andel af BNP) er stagneret. Øgede geopolitiske spændinger og et stigende ønske hos fx USA og Kina om at styrke deres strategiske autonomi har blandt andet medvirket til, at antallet af nye handelsdefensive tiltag er mangedoblet i løbet af de sidste 10 år.
* Samtidigt er det de seneste år blevet tydeligt, hvor vigtigt det er at have kendskab til egne forsyningskæder og -sårbarheder.
* Det erfarede mange virksomheder fx under corona, hvor de globale fragtrater blev femdoblet som følge af det høje pres på de globale forsyningskæder, og efter Ruslands invasion af Ukraine, der udløste en energikrise og tydeliggjorde afhængigheden af russisk gas.

**GLOBALISERING 2.0**

* Handel med omverden er essentielt for, at vi i Danmark har erhverv med globale styrkepositioner, som gennem årtier har bidraget til dansk vækst og velstand.
* For en lille, åben økonomi som Danmark, er det derfor ikke relevant *om* vi fortsat skal handle med udlandet, men derimod *hvordan* vi skal gøre det.
* Det rejser en række spørgsmål og stiller store krav til dansk erhvervsliv i forhold til at kunne navigere i en stadig mere kompleks geopolitisk virkelighed, hvor konkurrenceevne ikke kun defineres ud fra produktivitet, men hvor elementer som forsyningssikkerhed og virksomheders eksponering over for enkeltlande spiller en stadig større rolle.

Virksomhedsforum SKAL VISE VEJEN

Udviklingen betyder, at danske virksomheder skal navigere i en verden præget af større usikkerhed globalt. Derfor nedsætter regeringen *Virksomhedsforum for globale risici* for få konkrete input til, hvordan danske virksomheder bedst kan navigere i den nye verdensorden.

Virksomhedsforummets skal rådgive regeringen på områder, der er **særligt kritiske for dansk erhvervslivs globale konkurrenceevne** og levere **konkrete anbefalinger** til at mindske danske virksomheders sårbarheder over for globale risici. Det handler om at sikre gode generelle rammevilkår for et omstillingsparat og robust erhvervsliv med styrkepositioner.

Forummet skal samtidig have øje for samspillet med EU, fx i relation til Danmarks indsats i EU’s industripolitik.